वेस्ट इंडीज दौरे के लिए टीम इंडिया का ऐलान  
टीम इंडिया के वेस्ट इंडीज़ दौरे के लिए गौतम गंभीर और युवराज सिंह को टीम से बाहर कर दिया गया है। दोनों अनफ़िट हैं।
वेस्टइंडीज के साथ जून-जुलाई में खेली जाने वाली तीन मैचों की टेस्ट श्रृंखला के लिए भारतीय क्रिकेट टीम की घोषणा शुक्रवार को कर दी गई। टीम से चोटिल सलामी बल्लेबाज गौतम गम्भीर को बाहर रखा गया है।  भारतीय क्रिकेट कंट्रोल बोर्ड (बीसीसीआई) के सचिव एन. श्रीनिवासन द्वारा जारी विज्ञप्ति में कहा गया है कि गम्भीर के कंधे में चोट है। गम्भीर को इस दौरे के लिए एकदिवसीय तथा ट्वेंटी-20 टीम का कप्तान बनाया गया था लेकिन उनकी गैरमौजूदगी में अब सुरेश रैना कप्तानी करेंगे।   गम्भीर के स्थान पर शिखर धवन को ट्वेंटी-20 तथा एकदिवसीय टीमों में शामिल किया गया है। बाएं हाथ के बल्लेबाज युवराज सिंह भी इस दौरे में टीम के साथ नहीं होंगे।   बीसीसीआई के मुताबिक युवराज की सांस की नलिका में संक्रमण है। साथ ही साथ उनके निमोनिया से पीड़ित होने की भी पुष्टि हुई है। एकदिवसीय और ट्वेंटी-20 टीमों में युवराज का स्थान बंगाल के मनोज तिवारी लेंगे।  बीसीसीआई ने सचिन तेंदुलकर का परिवार के साथ वक्त बिताने का अनुरोध स्वीकार कर लिया है, लिहाजा वह टेस्ट टीम में शामिल नहीं हैं। वह इंग्लैंड के साथ होने वाली श्रृंखला में खेलेंगे। सचिन ने खुद को एकदिवसीय मैचों से पहले ही दूर रखा था।  टीम में मध्य क्रम के बल्लेबाज अभिनव मुकुंद एकमात्र नया चेहरा हैं। पार्थिव पटेल और अमित मिश्रा की भी वापसी हुई है। टीम की कमान महेंद्र सिंह धोनी के हाथो में रहेगी, जो एकदिवसीय श्रृंखला में नहीं खेलेंगे।   भारतीय टेस्ट टीम इस प्रकार है :   महेंद्र सिह धोनी (कप्तान), वीवीएस लक्ष्मण (उपकप्तान), मुरली विजय, अभिनव मुकुंद, राहुल द्रविड़, विराट कोहली, एस. बद्रीनाथ, हरभजन सिंह, इशांत शर्मा, शांताकुमारन श्रीसंत, अमित मिश्रा, प्रज्ञान ओझा, जहीर खान, मुनाफ पटेल, सुरेश रैना और पार्थिव पटेल।